Pta-sakeman se raaiseldood: Moord glo ondersoekEduard Ras. Foto: Verskaf. Die dood van Eduard Ras (44), die sakeman van Pretoria-Noord, word volgens sy familie nou as ŉ moordsaak hanteer. Hannes Noëth, direkteur van gemeenskapsontwikkeling by Helpende Hand, wat deur die familie as woordvoerder aangewys is, het aan Maroela Media gesê Albert Ras, Ras se broer, het gesê die polisie ondersoek nou amptelik ŉ moordsaak in verband met Ras se dood. Sers. Inanda Selala, woordvoerder van die polisie kon egter nie dié nuus aan Maroela Media bevestig nie. “Ons het steeds hier by die polisiestasie ŉ geregtelike doodsondersoek-dossier,” het Selala gesê. Die familie het ook gesê ŉ spesiale taakspan is aangestel om Ras se moord te ondersoek. Oor dít het Selala gesê dat alle ondersoekwerk wat onder die ondersoekbeampte val aan die gesin gekommunikeer word. Volgens die familie word daar ook ŉ forensiese patologiese ondersoek gedoen. Maroela Media het vroeër berig Ras is op 2 Mei as vermis aangemeld. Lt.kol. Moatshe Ngoepe, woordvoerder van die polisie, het vroeër bevestig dat Ras in Pretoria gekaap is. “Hy is in die Dennilton-omgewing [in Limpopo] gevind,” lui ŉ verklaring wat vroeër deur die Ras-familie uitgereik is. “Hy is in die Philadelphia-hospitaal in ŉ kritieke toestand aangetref waarna hy aan sy brandwonde beswyk het.” Volgens die familie is Ras se uitgebrande voertuig in die nabye omgewing opgespoor. Nadat die nuus bekend geraak het, was daar volgens die familie talle “ongegronde” bespiegelinge wat op sosiale media versprei is. Die inskrywings op sosiale media het onder meer beweer dat hy in sy motor aan die brand gesteek is terwyl sy hande en voete vasgebind was. Daar is Dinsdagoggend ŉ troosdiens vir Ras gehou in die Gereformeerde Kerk Wonderboompoort.